arnastofnun/IGC-2024 huggingface dataset:
Abies ernestii

"Abies ernestii" (á kínversku: 黄果冷杉 (huang guo leng shan)) er sígrænt tré af þallarætt.

Lýsing.

Hann verður 60 metra hár með stofna að 2m að þvermáli. Börkurinn er dökkgrár, flagnar langsum. Krónan er keilulaga. Sprotarnir eru gulir eða gulgráir og verða gráir eða grábrúnir á öðru eða þriðja ári, hárlausir eða gishærðir. Barrnálarnar eru skærgrænar að ofan, 1 til 7 sm langar og 2 til 2.5 mm breiðar, með tvemur ljósgrænum loftaugarákum að neðan, endinn sýldur eða hvass. Könglar sívalir eða egglaga sívalir, fyrst grænir, gulgrænir eða brúngrænir, verða brúngulir til brúnir við þroska, 4 til 14 sm langir og 3 til 3.5 sm breiðir. Fræin 7 til 9 mm löng; vængurinn brúnn til purpurabrúnn, 0.8 til 1.8 sm langur. Frjóvgun apríl til maí, fræ fullþroska í október.

Útbreiðsla.

"Abies ernestii" vex helst á fjöllum í 2500 til 3800 metra hæð, í blönduðum eikar (Quercus) og furu (Pinus)skógum; í Kína (suðvestur Gansu, vestur Hubei, norður og vestur Sichuan, austur Xizang og norðvestur Yunnan.
100 ára afmæli kosningaréttar kvenna á Íslandi

100 ára afmæli kosningaréttar kvenna á Íslandi var haldið þann 19.júní 2015 til að minnast þess áfanga að 100 árum fyrr undirritaði Kristján konungur X lög þess efnis sem áður höfðu verið til umræðu og staðfest á Alþingi Íslendinga, að konur og vinnumenn, 40 ára og eldri, fengu kosningarétt til Alþingis. Það aldurstakmark átti svo að minnka um eitt ár á ári þar til 25 ára aldurstakmarkinu yrði náð. Kosið var eftir þessum nýju lögum árið eftir eða 1916.

Framkvæmdarnefnd.

11. mars 2013 samþykkti Alþingi þingsályktunartillögu um hvernig minnast ætti 100 ára afmælis kosningaréttar og kjörgengis íslenskra kvenna 19. júní 2015. Forseti Alþingis boðaði til fundar þann 14. september 2013 með fulltrúum samtaka íslenskra kvenna og stofnana sem fást við jafnréttismál kynjanna. Á þeim fundi var kosið í framkvæmdarnefnd sem mótaði endanlegar tillögur og annaðist frekari undirbúning fyrir afmælisárið.

Auður Styrkásdóttir var valin formaður, Siv Friðleifsdóttir varaformaður og með þeim í nefndinni voru Drífa Hjartardóttir, Erla Karlsdóttir, Ingimar Karl Helgason, Ólafía B. Rafnsdóttir og Steinunn Stefánsdóttir þá var Ásta Ragnheiður Jóhannesdóttir ráðin sem framkvæmdarstjóri.

Undirbúningur og hátíðarhöld.

Vel var staðið að undirbúningi sem hófst opinberlega með kynningarfundi á Hallveigarstöðum þann 15.október 2014. Afmælisárið (stundum kallað byltingarárið 2015) voru svo margir viðburðir til að minnast þessara tímamóta um land allt, erindi og ráðstefnur m.a. í Skagafirði, Stykkishólmi, Hveragerði, á Dalvík, Eyrarbakka og Akureyri. Hátíðarhöldin teygðu sig meira að segja til Kaupmannahafnar.

Þá voru settir í sýningu örþættir í ríkissjónvarpinu, tileinkaður 100 ára afmæli kosningaréttar kvenna undir nafninu "Öldin hennar", þeir voru 52 talsins og sýndir á jafnmörgum vikum.

Stærsti dagurinn er þó án efa afmælisdagurinn 19.júní þegar konur fögnuðu um land allt frá morgni til kvölds. Margir atvinnurekendur lögðu sitt til hátíðarhaldanna með því að gefa frí í tilefni dagsins.

Afmælisárinu lauk svo formlega þann 20.janúar 2016 með málþinginu "Byltingin 2015 – og hvað svo?" þar sem m.a. fulltrúar stjórnmálaflokka á Alþingi og einstaklingar sem tóku þátt í afmælisárinu fóru yfir stöðuna og framtíð feminískrar baráttu.
Abies vejarii

Abies vejarii er þinur ættaður frá norðaustur Mexíkó.
Netla veftímarít um uppeldi og menntun

Netla er veftímarit um uppeldi og menntun. Þar eru birtar fræðilegar greinar bæði á íslensku og ensku. Viðtöl, umræðugreinar, hugleiðingar, pistlar o.fl. um uppeldis- og menntamál birtast einnig á síðunni. Kostir vefsins sem miðils eru nýttir eins og hægt er með hljóðdæmum og lifandi myndum. Það eru gefin út sérrit sem eru tengt ákveðnu þema eins og ráðstefnum um menntavísindi.

Öllum er heimilt að senda efni í ritið en það þarf að vera tengt uppeldi og menntun. Ritnefnd fer yfir efnið og metur hún hvort það sé tekið til birtingar. Nefnd þessa skipa starfsmenn við Menntavísindasvið Háskóla Íslands.

Netla er ekki með fastan útgáfutíma heldur birtist efni um leið og það er tilbúið.

Áhugahópur um útgáfu veftímarits við Kennaraháskóla Íslands eru upphafsmenn um Netlu – Veftímarit um uppeldi og menntun. Það var stofnað 9. Janúar 2002 en dagsetning er valinn með hliðsjón af sextugsafmæli Ólafs Proppé þáverandi rektors skólans.

Það er breytt svið sem innihald veftímaritið Netla hefur, það er aðgengilegt öllum sem vilja og er ótæmandi fróðleikur sem snýr að menntamálum að finna á síðunni. Þetta er án efa mikill fengur í flóru opins menntaefnis þar sem efni síðunnar er afar vandað og mikill metnaður er lagður í að birta efni sem ræðst af fræðilegum efnistökum og gildi rannsókna. Það er þægilegt og auðvelt að finna efni á síðunni. Góður leitargluggi er og þar að auki efninsorðarlisti.

Greinar sem ekki uppfylla þær kröfur sem ritnefnd hefur sett er hafnað. Þar geta verið að efnistök eru ekki góð og framsetning stenst ekki kröfur.

Það eru góðar upplýsingar um höfunda með ritrýndum greinum, greinarnar eiga að vera vandaðar að málfari, og fara að opinberum reglum um stafsetningu og greinarmerki.

Tilvísun.

Netla, veftímarit um uppeldi og menntun. (e.d.) sótt af http://netla.hi.is/
Picea breweriana

Hengigreni ("Picea breweriana"), Brewers-greni eða Sorgargreni er meðalstórt, sígrænt barrtré með breiðan, keilulaga vöxt. Megingreinarnar eru fyrst láréttar, en seinna verða þær sveigðar uppávið með lóðréttum hliðargreinum.

Lýsing.

Börkurinn er fyrst ljós rauðbrúnn með fín hár. Seinna verður hann gráleitur með ljósum blettum. Gamlar greinar og stofnar fá dökk gráfjólubláan börk með afflettum, kringlóttum plötum. Knúpparnir eru egglaga og ljósbrúnir með rauðleitri hæringu.

Barrnálarnar eru framstæðar, þunnar og flatar, djúp dökkgrænar að ofan og með tvær hvítar rendur að neðan. Karlblómin eru saman í reklum við endann á sprotunum. Kvenblómin eru dökkrauð og eru hangandi á greinum í toppi trésins. Könglarnir eru sívalir með ávalt, íhvolft hreistur (nokkurnveginn eins og hjá brúngreni), eru þeir fyrst rauðir svo ljós rauðbrúnir við þroska.

Rótarkerfið er frekar flatt og grunnstætt með kröftugum, frekar útbreiddum meginrótum. Plöntur sem eru til sölu í Danmörku eru oftast ágræddar á rót af rauðgreni.

Útbreiðsla og búsvæði.

Hengigreni er upprunnið frá vestanverðri Norður-Ameríku, þar sem það vex í Klamath-Siskiyou skógunum ( WWF-búsvæði) í suðvestur-Oregon og norðvestur-Kaliforníu. Þar er tegundin í 500-2.300 metra hæð í basískum jarðvegi ásamt Arctostaphylos patula , Quercus sadleriana, Calocedrus decurrens, Ceanothus prostratus, Pinus ponderosa, Pinus jeffreyi, Abies grandis, Abies concolor, Chimaphila umbellata, Cornus nuttallii og Taxus brevifolia
Bengalköttur

Bengalkettir er kattakyn sem hefur verið ræktað til að líkjast framandi kattakynjum eins og hlébarða, pardusketti, Leopardus wiedii og skuggahlébarða. Bengalkettir voru þróaðir með valræktun á ræktuðum köttum sem voru blandaðir við blendinga dvergtígurkattar, "Prionailurus bengalensis bengalensis", og heimiliskatta, með það að markmiði að fá sjálfstæða, hrausta og vinalega ketti með skarpt doppótt eða marmara munstraðan feld.

Nafnið "Bengal"-köttur var dregið af fræðiheiti dvergtígurkattar ("P. b. bengalensis"). Þegar þeir voru komnir fjórum kynslóðum (F4) frá dvergtígurkattar × heimiliskattar blendingnum, voru þeir komnir með skapferli heimiliskatta.
Hornhöfði

Hornhöfði er höfði sem venjulega er talinn syðsti hluti Suður-Ameríku, en ástæðan fyrir vafanum er sú að höfðinn er á eyju í Eldlandseyjaklasanum (Tierra del Fuego), Frowardhöfði er hinsvegar syðsti hluti meginlands Suður-Ameríku. Höfðinn afmarkar Drakesund til norðurs.
Bill Ward

Bill Ward (fæddur William Thomas Ward 5. maí árið 1948 í Aston, Birmingham á Englandi) er fyrrum trommari þungarokkssveitarinnar Black Sabbath. Ward söng tvö lög með Sabbath: "It's Alright" (1976) og "Swinging the Chain" (1978)
Opið efni

The Witness er þrívíddar þrautaleikur. Leikurinn er gefinn út og þróaður af leikjafyrirtækingu Thekla, Inc. Leikurinn kom út fyrir Microsoft Windows and PlayStation 4 í 2016, fyrir Xbox One í september 2016 og mun koma út fyrir tæki sem keyra iOS-stýrikerfi. "The Witness" sækir innblástur til leiksins "Myst" og gengur út á að kanna opinn leikheim sem er eyja þar sem eru mörg mannvirki og og náttúruundur. Spilari fer áfram í leiknum með því að leysa þrautir sem byggja á að komast gegnum völundarhús sem birtast á spjöldum á ýmsum stöðum á eyjunni eða eru falin í umhverfinu. Spilari verður að ákvarða reglur í hverri þraut gegnum myndrænar ábendingar og hljóðupptökur sem eru dreifðar um eyjuna.
Populus cathayana

Populus cathayana er trjátegund sem var lýst af Alfred Rehder. "Populus cathayana" er í víðiætt.

Undirtegundir.

Tegundin skiftist í eftirfarandi undirtegundir:
Góðtemplarareglan á Íslandi

Góðtemplarareglan á Íslandi er hluti af alþjóðlegri bindindishreyfingu góðtemplara sem skammstafað er með en markmið reglunnar var að halda samkomur til þess að koma í veg fyrir og draga úr skaða af völdum áfengis og annarra vímuefna. Góðtemplarastúkur hófu starfsemi á Íslandi árið 1884. Hreyfingin var áberandi og áhrifamikil í íslensku þjóðlífi fyrir og eftir aldamótin 1900 og náði því fram að aðflutningsbann var sett á áfengi í lögum frá Alþingi árið 1909. Bannár eða árin sem aðflutningsbannið var í gildi voru frá 1915 en þá gekki í gildi algjört áfengisbann og var bannað að framleiða og selja áfenga drykki. Sala léttra vína var þó leyfð aftur árið 1922 (Spánarvín),en áfengisbannið var síðan afnumið alveg árið 1935.
Yonten Gyatso

Yonten Gyatso (1589–1617) var 4. Dalai Lama. Hann var sonur kans chokur-ættbálksins í Mongólíu og barnabarn Altan Kans sem ríkti yfir Tumedum. Hann var annar af aðeins tveimur Dalai Lömum sem ekki er Tíbeti (hinn var 6. Dalai Lama sem var Monba). Véfréttirnar í Nechung og Lamo Tsangpa höfðu báðar spáð því að Dalai Lama myndi endurfæðast í Mongólíu.

Yonten Gyatso lagði af stað til Tíbet árið 1599 þegar hann var tíu ára ásamt föður sínum, tíbetskum munkum og 1000 manna mongólsku riddaraliði. Hann var formlega samþykktur sem Dalai Lama af nefndum tíbetskra munka og fursta árið 1601. Þeir komu til Lhasa árið 1603 eftir að hafa áð í öllum klaustrum á leiðinni. Hann hóf nám hjá Lobsang Chökyi Gyaltsen Panchen Lama í Drepungklaustri og tók vígslu sem munkur árið 1614.

Margir Tíbetar vildu ekki samþykkja hann og nokkrar tilraunir voru gerðar til að hrifsa af honum völdin. Hann lést aðeins 27 ára gamall og töldu margir að eitrað hefði verið fyrir honum.
Runnaskraut

Runnaskraut (fræðiheiti: "Rhytidiadelphus triquetrus") er mosategund sem er algeng á Íslandi. Það vex í skógum og kjarri en finnst einnig á þúfum og í votlendi.
Gylfi Gröndal

Gylfi Gröndal (17. apríl 1936 - 29. október 2006) var blaðamaður og ritstjóri. Hann starfaði sem blaðamaður í meira en þrjátíu ár og ritstýrði Fálkanum, Alþýðublaðinu, Vikunni og Samvinnunni. Hann gerði auk þess heimildaþætti um mörg skáld tuttugustu aldar fyrir Ríkisútvarpið.

Gylfi fæddist í Reykjavík 17. apríl 1936. Að loknu stúdentsprófi frá Menntaskólanum í Reykjavík 1957 lagði hann stund á íslensku við Háskóla Íslands, en hóf störf sem blaðamaður að því loknu.

Á síðari árum voru ritstörf hans aðalstarf. Gylfi Gröndal fékkst við ljóðagerð frá unga aldri. Árið 1954, eða þegar hann var átján ára birtust valin ljóð eftir hann í Ljóðum ungra skálda sem Magnús Ásgeirsson tók saman og árið 1956 birtust ljóð eftir hann í Árbók skálda, valin af Kristjáni Karlssyni. Gylfi gaf út nokkrar ljóðabækur og ljóð eftir hann hafa verið valin í kvæðasöfn jafnt hérlendis sem erlendis. Hann er þó þekktastur fyrir viðtalsbækur sínar og ævisögur sem eru hátt í 30 talsins. Hann ritaði til að mynda sögur fyrstu þriggja forseta Íslands. Margar af bókum hans fjalla um ævi kvenna, sérstaklega þeirra sem voru á undan sinni samtíð í jafnréttismálum. Fyrra bindi hans um Stein Steinarr sem út kom árið 2000 var tilnefnt til Íslensku bókmenntaverðlaunanna sama ár. Síðara bindið kom út ári síðar. Gylfi sendi frá sér ljóðabókina Eitt vor enn 2005.

Gylfi Gröndal lést 29. október 2006. Hann var kvæntur Þórönnu Tómasdóttur Gröndal framhaldsskólakennara og eiga þau þrjú börn.
Picea retroflexa

Picea retroflexa er tegund af greni sem er einlent í Kína, þar sem það vex í vestur Sichuan, Kangding, Jiuzhaigou (Zheduo Shan), Qinghai, og Ban Ma Xian. Takmörkuðu útbreiðslusvæði þess er ógnað af skógarhöggi, eldi og beit.
Picea farreri

Picea farreri er grenitegund frá suðaustur Asíu.

Útbreiðsla.

Það vex í Kína, þar sem það er þekkt frá vestur Yunnan (Gaoligong Shan, Salween á), og til Myanmar (Fen Shui Ling, dal og skarði).Þar vex það í 2.400 til 2.700 metra hæð á kalksteinsjarðvegi á svölum og rökum fjallasvæðum. Stofnarnir í Kína eru sagðir litlir og einangraðir. Útbreiðslan á landamærunum er með öllu óþekkt.

Það verður að 35 metra hátt.

"Picea farreri" er nefnt eftir plöntusafnaranum Reginald Farrer sem ferðaðist mikið í Kína og sem var þá Búrma.
Picea chihuahuana

Picea chihuahuana, er meðalstórt sígrænt tré um 25 til 35 metra hátt, og með stofnþvermál að 1 meter. Það er upprunnið frá norðvestur Mexíkó, þar sem það er í 25 lundum (populations) í Sierra Madre Occidental fjöllum í Chihuahua og Durango. Þar vex það í 2300-3200 metra hæð, meðfram ám og lækjum í fjalladölum, þar sem raki í jarðvegi er meiri en takmörkuð úrkoma gefur annars til kynna.

Börkurinn er þunnur og hreistróttur, flagnar af í smáum hringlalega plötum 5 til 10 sm í þvermáli. Krónan er keilulaga, með mjög gisinni greinabyggingu og drúpandi smágreinum. Sprotarnir eru gildir, föl gulbrúnir, hárlausir, og með áberandi nöbbum. Barrið er nálarlaga, 17 til 23 mm langt, þykkt, tígullaga í þversniði, bjart vax-blágrænt með áberandi loftaugarásum; oddurinn er mjög beittur.

Könglarnir eru hangandi, breiðsívalir, 7 til 12 sm langir og 3 sm breiðir þegar eru lokaðir, verða 4 til 5 sm breiðir. Þeir eru með stífar, mjúkávalar köngulskeljar, 1.5 til 2 sm breiðar, grænar óþroskaðar og verða fölbrúnar 6 til 8 mánuðum eftir frjóvgun. Fræin eru svört, 4 mm löng, með 10 til 13 mm löngum fölbrúnum væng.

Picea chihuahuana var fyrst uppgötvað 1942 af mexíkanska grasafræðingnum Maximino Martínez, og er það í útrýmingarhættu með eingöngu 25 lundi (populations), og enginn er með meira en nokkur hundruð tré. Það er náskylt Picea martinezii frá norðaustur Mexíkó, en er frábrugðið meða styttra, blágrænu barri, og minni og nettari köngla með smærri köngulskeljum. Engar aðrar skyldar grenitegundir eru Norður Ameríku, Næstskyldustu tegundirnar eru í austur Asíu.

Þetta er mjög laglegt tré og er byrjað að rækta það sem prýðistré í grasagörðum, og sérstaklega á hlýjum svæðum þar sem það er einna hitaþolnast allra grenitrjáa, þolir meiri sumarhita en Broddgreni, sem líkist því í barri.
Heimur Astrids Lindgrens

Heimur Astrids Lindgrens (sænska: "Astrid Lindgrens värld") er sænskur þema- og skemmtigarður.
Apple QuickTake

Apple QuickTake voru með fyrstu stafrænu myndavélunum sem gerðar voru fyrir almennan markað. Þetta voru auk þess með fyrstu stafrænu myndavélunum sem hægt var að tengja beint við tölvu með snúru. Apple Computer setti þær á markað árið 1994. Þrjár gerðir komu út; Apple QuickTake 100 árið 1994, Apple QuickTake 150 árið 1995 og Apple QuickTake 200 árið 1997 (framleidd af Fujifilm). Framleiðslu þeirra var hætt árið 1997 skömmu eftir að Steve Jobs sneri aftur til starfa hjá fyrirtækinu, en hann lagði niður framleiðslu margra jaðartækja eins og Newton-lófatölvanna, LaserWriter-prentaranna og QuickTake-myndavélanna.
Dygðaskreyting

Dygðaskreyting eða dyggðaskreyting (á ensku: "virtue signaling") kallast það þegar einhver lætur siðferðisskoðanir sínar og siðgæði í ljós á áberandi hátt. Hugtakið nær yfir öll þau hegðunarmynstur og tjáningu sem einstaklingur gæti notað til að sýna eigin mannkosti fyrir öðrum og voru erlendar hliðstæður þessa hugtaks áður helst notaðar til að lýsa hegðun trúarfólks sem þarf að sýna fyrir öðrum hversu trúrækið það er, því það eykur stöðu þess innan félagshópsins.

Boð eru mikilvæg í tjáningu milli allra dýra, það að páfugl geti viðhaldið íburðamiklu stéli sínu gefur til kynna að hann sé hraustur og sé tilvalinn maki. Það sama á við í annars konar boðmerkjum, fjármálabanki sem hefur höfuðstöðvar sínar í tilkomumikilli byggingu gefur til kynna að bankinn sé traustverðugur.

Þar sem manneskjan þarf stöðugt að sýna fram á eigin siðgæði til að viðhalda eða auka sína félagslega stöðu getur hugtakið "dygðaskreyting" átt við margs konar hegðun og boðmerki manna. Í kringum árið 2014 fór að bera á hugtakinu í daglegu tali, sér í lagi á samfélagsmiðlum. Orðið er þá notað í neikvæðri merkingu og notað til að gera lítið úr háttalagi fólks, meiningin er þá sú að háttalagið sé hrein sýndarmennska sem þjóni einungis þeim tilgangi að sýna félagshópi manns hversu dyggur maður sé og hversu gott siðgæði maður sé með. Skoðanirnar séu ætíð eitthvað sem hugnist félagshópnum manns og því sé engin félagsleg áhætta fólgin í skrípaleiknum.

Hugtakið var meðal annars notað um klaka-áskorunina á Facebook "(ice bucket challange)" þar sem fólk gekk ansi langt til að sýna stuðning sinn við samtök taugahrörnunarsjúkdóms, það hefur verið notað um hvers kyns sýndarmennsku sem fólk sýnir eftir harmleiki með því t.d. að skipta um mynd af sér á samfélagsmiðlum, um brjóstakrabbameinsnælur, um stjórnamálamenn sem láta bera á sínum hugmyndafræðilega „réttu“ skoðunum, um kvenréttindasinna sem sýna dyggð sína á netinu en sitja annars aðgerðalausir, og um ýmis fyrirtæki sem notfæra sér þær skoðanir sem njóta hylli hverju sinni í auglýsingum sínum.
Rúhapehú-fjall

Rúhapehú-fjall (enska/maóríska: "Mount Ruapehu" eða "Ruapehu") er virk eldkeila á Norðurey Nýja-Sjálands. Það er staðsett á miðri eyjunni og er í Tongariro-þjóðgarðinum. Fjallið er hæsti punktur eyjunnar og hefur þrjá toppa: Tahurangi (2797 m), Te Heuheu (2755 m) og Paretetaitonga (2751 m). Andesít er helsta bergtegundin.

Á síðustu öldum hafa verið um 50 ára bil milli stórgosa: 1895, 1945 and 1995–1996. Árið 1945 stíflaði gjóska úr gosinu gígvatn og síðar eða árið 1953 brast hún og eðjustraumur ("lahar") þusti niður á láglendi. Straumurinn fór í Whangaehu-fljót og eyðilagði Tangiwai-lestarbrúna rétt áður en lest kom þar að. 151 manns létu lífið. Árið 1996 hafði gos áhrif á flugumferð yfir landinu. Síðasta gos í fjallinu var árið 2007.

Í hlíðum fjallsins eru 2 skíðasvæði. Kvikmyndirnar um Hringadróttinssögu voru meðal annars teknar í hlíðum þess.
Nýlenda

Nýlenda er landsvæði sem er undir stjórn fjarlægs ríkis. Nýlendur voru stundum sjálfstæð ríki áður en þau lentu undir stjórn nýlenduveldisins eða landsvæði með óljósa stöðu. Nú til dags er venja að nota hugtakið hjálenda um það sem áður var kallað einu nafni nýlendur, en hafa orðið "nýlenda" um hjálendur þar sem íbúar (eða sá hluti þeirra sem ekki hafa flust þangað frá nýlenduveldinu) njóta ekki sömu borgaralegu réttinda og aðrir íbúar nýlenduveldisins.
Barnaby ræður gátuna

Barnaby ræður gátuna (enska: "Midsomer Murders") eru sakamálaþættir í fullri lengd (90-100 mínútur) sem hafa verið sýndir á bresku sjónvarpsstöðinni ITV frá árinu 1997. Þeir byggja á bókaröð Caroline Graham um Barnaby lögregluforingja sem Anthony Horowitz skrifaði fyrstu handritin upp úr. Núverandi aðalsöguhetja er John Barnaby, leikinn af Neil Dudgeon, en fyrstu þrettán þáttaraðirnar var aðalpersónan Tom Barnaby, leikinn af John Nettles.

Allir þættirnir ganga út á morðmál sem koma upp í fallegum og friðsælum þorpum skálduðu sýslunnar Midsomer. Innblásturinn að sögusviðinu er að hluta frá Somerset-sýslu í Suðvestur-Englandi, sérstaklega bænum Midsomer Norton. Aðeins tveir þættir gerast annars staðar: í Brighton (75) og Kaupmannahöfn (100). Mikilvægur hluti af sögunum er andstæðan milli hins friðsæla sögusviðs og hryllilegu morðanna sem þar eiga sér stað. Svartur húmor einkennir þættina.

Í apríl 2021 höfðu 128 þættir verið sýndir í samtals 22 þáttaröðum.
Diskfléttubálkur

Diskfléttubálkur, litskófarbálkur eða Törgubálkur (latína: Lecanorales) er ættbálkur sveppa sem tilheyra flokki diskfléttna undir asksveppum. Margir sveppir af ættbálknum mynda fléttur. Í ættbálkinum eru 26 ættir, 269 ættkvíslir og 5695 tegundir.
Limbó (sjónvarpsþættir)

Limbó var gamanþáttaröð í leikstjórn Óskars Jónassonar með Radíusbræður (Stein Ármann Magnússon og Davíð Þór Jónsson) í aðalhlutverkum. Þættirnir, sem urðu aðeins tveir, voru sýndir í Ríkissjónvarpinu 27. febrúar og 27. mars árið 1993. Í fyrri þættinum komu fram auk Steins og Davíðs, Helga Braga Jónsdóttir, Steinunn Ólafsdóttir og Sigurjón Kjartansson, en í seinni þættinum Sigurjón Kjartansson, Jón Gnarr, Gunnar Helgason og Hjálmar Hjálmarsson. Þættirnir gengu út á tilraun þeirra Steins og Davíðs til að gera skemmtiþátt í sjónvarpi þar sem allt gengur á afturfótunum. Þættirnir fylgdu í kjölfar mikilla vinsælda útvarpsþáttarins "Radíus" á Aðalstöðinni. Þeir fengu misjafna dóma. Aðeins var samið um gerð tveggja þátta og ekki varð framhald á því en Sveinn Einarsson, dagskrárstjóri innlendrar dagskrárgerðar lét af störfum um sama leyti og nokkru síðar tók Hrafn Gunnlaugsson við sem framkvæmdastjóri RÚV. Næsta ár voru stuttir sketsar („Radíusflugur“) með Steini Ármanni og Davíð Þór fluttir í dægurmálaþættinum "Dagsljósi" og haustið 1995 voru gamanþættirnir "Radíus" á besta tíma á laugardögum.

Þættirnir mörkuðu upphafið á löngu samstarfi Sigurjóns Kjartanssonar og Jóns Gnarr við gerð gamanþátta. Næstu ár unnu þeir saman að þáttaröðunum "Heimsenda", "Tvíhöfða" og "Fóstbræðrum".
Rio Grande

Rio Grande (spænska: "Río Bravo del Norte" eða "Río Bravo") er eitt helsta fljót í suðvestur-Bandaríkjunum og norður-Mexíkó. Það myndar hluta landamæra ríkjanna. Fljótið á upptök sín í suður-Colorado og rennur 3051 kílómetra að Mexíkóflóa. Stíflur og áveitur eru í fljótinu.
Vindgangur

Vindgangur eða prump í daglegu tali er loft í meltingarveginum sem líkaminn losar sig við. Það er annars vegar loft sem við gleypum og hins vegar loft sem myndast við niðurbrot ómeltanlegrar fæðu. Sumar tegundir kolvetna eru ómeltanleg , þau færast frá smáþörmum yfir í ristil þar sem bakteríur sundra þeim og mynda aðallega lofttegundirnar vetni og koldíoxíð. Lyktin sem fylgir oft vindgangi stafar af brennisteinssamböndum sem sumar bakteríur í ristlinum mynda.

Fæðutegundir sem innihalda sykrur (tegund kolvetna) geta valdið vindgangi en fita og prótín valda litlum vindgangi. Þær sykrutegundir sem geta leitt til vindgangs heita raffínósi, laktósi og frúktósi. Flestir mynda hálfan til einn og hálfan lítra af lofti á dag og losa það um 14-23 sinnum yfir daginn.

Kýr mynda mikið metangas þegar þær leysa vind en það er gróðurhúsalofttegund.
Titanic (kvikmynd)

Titanic (kvikmynd) getur átt við:
Måns Zelmerlöw

Måns Petter Albert Sahlén Zelmerlöw (f. 13. júní 1986) er sænskur söngvari og sjónvarpsmaður. Hann er best þekktur fyrir að hafa tekið þátt í sænska "Idol" árið 2005 þar sem hann endaði í fimmta sæti, unnið fyrstu seríu "Let's Dance" árið 2006 og sigrað Söngvakeppni evrópskra sjónvarpsstöðva fyrir Svíþjóð með laginu „Heroes“ árið 2015.

Árið 2017 kom Zelmerlöw fram í Söngvakeppninni, undankeppni Íslands í Eurovision, þar sem hann söng „Heroes“, „Glorious“ og „Wrong Decision“.
Irving (Texas)

Irving er borg í Texas í Bandaríkjunum. Íbúar voru tæplega 230 þúsund árið 2013 og borgin var því sú 13. fjölmennasta í fylkinu. Irving er hluti af Dallas–Fort Worth-stórborgarsvæðinu.

Las Colinas-hverfið er í borginni, en það var fyrsta skipulagða sveitarfélagið í Bandaríkjunum. Þar eru mörg af stærstu fyrirtækjum Bandaríkjanna með höfuðstöðvar sínar, til dæmis ExxonMobil, Kimberly-Clark og Fluor Corporation.
Ritstuldur

Ritstuldur er að setja fram texta eftir annan höfund á þann hátt að hann virðist vera manns eigið frumsamda verk. Ritstuldur er ekki glæpur en getur verið höfundaréttarbrot sem hægt er að sækja sem einkamál fyrir dómstólum. Í flestum löndum er litið á ritstuld sem alvarlegt brot gegn viðteknu siðferði og í siðareglum ýmissa stétta, til dæmis fræðimanna og blaðamanna, er ritstuldur fordæmdur og getur haft afleiðingar fyrir hinn brotlega.

Hvað telst ritstuldur og hvað lögmæt nýting hugmynda annarra getur oft verið óljóst. Höfundar hafa alla tíð nýtt verk annarra höfunda án þess að það teldist ritstuldur. Kröfur um vísun til heimilda eru háðar venju sem getur verið breytileg. Það sem telst ritstuldur innan fræðasamfélagsins þarf því ekki endilega að vera höfundaréttarbrot í lagalegum skilningi.